text:
Aconcagua
Ti Aconcagua (Panangibalikas nga Espaniol: [akoŋˈkaɣwa]) ket isu ti kangatuan a bantay iti Akinlaud ken Akin-abagatan a Hemisperio iti 6,960.8 metro (22,837 ft).[1] Daytoy ket mabirukan idiay kabambantayan ti Andes, idiay probinsia ti Mendoza, Arhentina, ken naisanglad kadagiti 112 a kilometro (70 mi) iti amianan a laud ti kapitoliona, ti siudad ti Mendoza. Ti pantok ket mabirukan pay iti agarup a 5 a kilometro manipud idiay Probinsia ti San Juan ken 15 a kilometro manipud ti internasional a pagbeddengan iti Chile; ti kaasitgan a nangatngato a kaarrubana ket ti Tirich Mir iti Hindu Kush, iti kaadayo iti 16,520 kilometro (10,270 mi). Daytoy ket maysa kadagiti Pito a Panpantok.
Ti Aconcagua ken nabeddengan babaen ti Valle de las Vacas iti amianan ken daya ken ti Valle de los Horcones Inferior iti laud ken abagatan. Ti bantay ken ti kaarrubayanna ket paset ti Probinsial a Parke ti Aconcagua. Ti bantay ket addaan kadagiti adu a bilang dagiti glasier. Ti kadakkelan a glasier ket ti Ventisquero Horcones Inferior iti agarup a 10 km iti kaatiddog, ken agpababa daytoy manipud ti abagatan a sango iti agarup a 3600 m iti kangato idiay asideg ti kampo Confluencia.[3] Dagiti dua a sabali a sistema ti glasier ket ti Ventisquero de las Vacas Sur ken ti Glaciar Este/Ventisquero Relinchos iti agarup a 5 km iti kaatiddog. Ti kadayegan ket ti amianan-daya wenno ti Polako a Glasier, gapu ta daytoy ket ti kadawyan a dalan iti isasang-at.
Ti bantay ket napartuat idi babaen ti subduksion ti Plata Nazca iti sirok ti plata ti Abagatan nga Amerika idi las-ud ti ti kinaudi a heolohiko nga orohenesis ti Andes; ngem saan daytoy a bulkan.[4] Ti taudan ti nagan ket naisuppiatan; daytoy ket mabalin a nagtaud manipud ti Arauca ti Aconca-Hue, a mangibagbaga iti Karayan Aconcagua ken ti kaibuksilanna ket "nagtaud manipud iti bangir", ti Quechua ti Ackon Cahuak, a ti kaibuksilanna ket ti "'Sentinel ti Bato", wenno Quechua ti Anco Cahuac, "Puraw a Sentinel"[5] wenno ti Aymara ti Janq'u Q'awa, "Puraw a Rangkis", "Puraw a Waig".[6]
Dagiti nota[urnosen | urnosen ti taudan]
- ^ a b c "Informe científico que estudia el Aconcagua, el Coloso de América mide 6960,8 metros" [Scientific Report on Aconcagua, the Colossus of America measures 6960,8m] (iti Espaniol). Universidad Nacional de Cuyo. 2012. Naala idi Septiembre 3, 2012.
- ^ "Awan ti nalawag a pammasingked a dagidi taga-ugma nga Inca ket kinalay-atda ti pantok iti Puraw a Sentinel [Aconcagua], ngem adu ti ebidensia a nangatoda a kinalay-at ti bantay. Dagiti senial kadagiti panagkalay-at dagiti Inca ket nabirukanen idiay pantok kadagiti nadumaduma a pantok ti Andes, a ti kangatuan itan ket ti Llullaillaco, ti 6,721-metro (22,051 ft) a bantay a mangsakkaw iti pagbeddengan ti Chile ken Arhentina iti rehion ti Atacama. Idiay Aconcagua, adda met nabirukan a rurog ti guanaco a nabirukan idi 1947 iti igid ti bakras a mangisilpo iti Amianan a Pantok iti Abagatan a Pantok. Mabalin a madudua a ti guanaco ket agmaymaysa a kinalay-atna dayta a nangato a bantay. Iti pay maipatinayon, ti maysa a mummy nga Inca ket nabirukanen iti 5400 m idiay abagatan a laud a bakras ti Aconcagua, idiay asideg ti Cerro Piramidal" R. J. Secor, Aconcagua: A Climbing Guide, The Mountaineers, 1994, ISBN 0-89886-406-2, p. 13.
- ^ Servei General d'Informacio de Muntanya, 2002, "Aconcagua 1:50,000 map", inpablaak babaen ti Cordee
- ^ Simkin, T. ken ni Siebert, L. (2002-). Ania kadi ti kangatuan a bulkan iti lubong? Smithsonian Institution, Programa ti Global a Bulkanismo. Naala idi 22 Agosto 2012.
- ^ Secor, op. cit., p. 13.
- ^ Guías Pedagógicas del Sector Lengua Indígena, Aymara Ministerio de Educación, Fondo de las Naciones Unidas para la Infancia, UNICEF, Santiago de Chile, 2012 (Espaniol), p. 62 Janq’u q’awa (Aconcagua: quebrada blanca).
Dagiti silpo ti ruar[urnosen | urnosen ti taudan]
Midia a mainaig iti Aconcagua iti Wikimedia Commons


c: text/html

text:
Dagiti lehislatibo a distrito iti Siudad ti Marikina
Dagiti Lehislatibo a Distrito iti Siudad ti Marikina, ket isu dagiti distrito ti umuna ken maikadua, ken isu dagitoy ti pannakabagi ti Siudad ti Marikina iti Kamara dagiti Pannakabagi ti Filipinas. Manipud idi 1907 aginggana idi 1972, daytoy ket nairepresenta idi a kas paset ti umuna a distrito ti Probinsia ti Rizal. Daytoy ket paset idi ti pannakabagi ti Rehion IV-A iti Interim Batasang Pambansa manipud idi 1978 aginggana idi 1984. Daytoy ket naigrupo idi iti Pasig manipud idi 1984 aginggana idi 1986 para iti pannakabagi ti Kadawyan a Batasang Pambansa, a kas paset ti distrito ti Pasig-Marikina. Ti Marikina ket naikkan ti bukodna a pannkabagi iti naipasubli a Kamara dagiti Pannkabagi idi 1987, ken nabingbingay idi kadagiti dua a distrito kalpasan ti pannakabalbaliw ti (Republika Tignay Blng. 9364) iti naikanlintegan a dokumento ti siudad (RA 8223) ken naaprobaran idi Disiembre 15, 2006.
Dagiti linaon
Umuna a distrito[urnosen | urnosen ti taudan]
- Barbaranggay: Barangka, Calumpang, Industrial Valley Complex, Jesus de la Peña, Malanday, San Roque, Sta. Elena, Sto. Niño, Tañong
- Kalawa: 9.03 km²
- Populasion (2010): 169,590
Maikadua a distrito[urnosen | urnosen ti taudan]
- Barbaranggay: Concepcion Uno, Concepcion Dos, Fortune, Marikina Heights, Nangka, Parang, Tumana
- Kalawa: 13.62 km²
- Populasion (2010): 254,560
Maymaysa a distrito (awanen)[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas

robotstxt: allowed

filter: keep


text:
MAIKA-65 A WEDDING ANNIVERSARY. Pinabaro da Mr. Martin Ruizan ken ti
kasimpungalanna a ni Juliana ti sapatada iti panangselebrarda iti Maika-65 a Tawen nga Anibersario ti Kasarda itay Hunio 24, 2017. Nagbalin metten a reunion dagiti walo a lalaki ken 2 a babai nga annakda ken dagiti pinullo nga apoko ken apokoda ti tumeng a timmabuno iti nasao a pagteng a naangay iti Katedral ni San Pablo ken iti reception babaen ti nabaknang a pangrabii iti Hotel ni Among. (Rinetrato ni Salvador A. Espejo/Tawid News Magazine)
MAIKA-65 A WEDDING ANNIVERSARY.
MAIKA-65 A WEDDING ANNIVERSARY. Pinabaro da Mr. Martin Ruizan ken ti


text:
KAPITULO 17
Panangsanay Kadagiti Ministro ti Pagarian
1-3. Kasano a pinalawa ni Jesus ti trabaho a panangasaba, a mangibangon kadagiti ania a saludsod?
DUA a tawen a nangasaba ni Jesus iti intero a Galilea. (Basaen ti Mateo 9:35-38.) Napan iti adu a siudad ken purok, nangisuro kadagiti sinagoga ken inkasabana ti naimbag a damag maipapan iti Pagarian. Nagdudupudop dagiti tattao iti sadinoman a nangasabaanna. Kuna ni Jesus a “dakkel ti anien” ken kasapulan ti ad-adu a trabahador.
2 Inyurnos ni Jesus a palawaen ti trabaho a panangasaba. Kasano? Babaen ti panangibaonna iti 12 nga apostolna a ‘mangikasaba iti pagarian ti Dios.’ (Luc. 9:1, 2) Mabalin nga adda idi saludsod dagiti apostol no kasanoda nga aramiden daytoy a trabaho. Isu a sakbay nga imbaonna ida, siaayat a nangipaay ni Jesus iti banag nga impaay kenkuana ti nailangitan nga Amana—panangsanay.
3 Ti saludsod ket: Ania a pannakasanay ti inawat ni Jesus manipud iti Amana? Kasano a sinanay ni Jesus dagiti apostolna? Komusta met ngay ita—sansanayen kadi ti Mesianiko nga Ari dagiti pasurotna a mangitungpal iti ministerioda? No wen, kasano?
“Kas iti Insuro Kaniak ni Ama Sawek Dagitoy”
4. Kaano ken sadino a nasursuruan ni Jesus babaen ti Amana?
4 Imbaga ni Jesus nga isu ket sinursuruan ti Amana. Kabayatan ti ministeriona, kinuna ni Jesus: “Kas iti insuro kaniak ni Ama sawek dagitoy a banag.” (Juan 8:28) Kaano ken sadino a nasursuruan ni Jesus? Nabatad a nangrugi ti pannakasanayna di nagbayag kalpasan ti pannakaparsuana kas inauna nga Anak ti Dios. (Col. 1:15) Bayat ti kaadda ni Jesus iti sibay ni Amana, di mabilang ti panawen a panagimdeng ken panangpaliiwna iti ‘Naindaklan a Manangisuro.’ (Isa. 30:20) Kas resultana, isu ket naaddaan iti awan kapadana nga edukasion maipapan kadagiti kualidad, aramid, ken panggep ti Amana.
5. Ania nga instruksion ti inted ti Ama iti Anak maipapan iti ministerio nga itungpalna ditoy daga?
5 Iti umiso a tiempo, sinuruan ni Jehova ti Anakna maipapan iti ministeriona ditoy daga. Usigentayo ti padto a mangipakita iti relasion ti Naindaklan a Manangisuro ken ti inauna nga Anakna. (Basaen ti Isaias 50:4, 5.) Kuna ti padto a “binigat” a ririingen ni Jehova ti Anakna. Dayta a termino iladawanna ti maysa a mannursuro a nasapa a mangriing iti estudiantena tapno suruanna. Kuna ti maysa a reperensia ti Biblia: “Ni Jehova . . . kas man la ipanna ni Jesus iti eskuelaan kas maysa nga estudiante sa isurona no ania ti ikasabana ken no kasano.” Iti dayta a “nailangitan” nga eskuelaan, insuro ni Jehova iti Anakna ti ‘ibaga ken sawenna.’ (Juan 12:49) Nangted pay ti Ama iti instruksion iti Anakna no kasano ti mangisuro. * Idi adda ni Jesus ditoy daga, impakatna ti pannakasanayna saan laeng nga iti panangitungpalna iti ministeriona no di pay ket iti panangsanay kadagiti pasurotna a mangitungpal iti ministerioda.
6, 7. (a) Kasano a sinanay ni Jesus dagiti apostolna, ken kasano a nakatulong daytoy kadakuada? (b) Ania a pannakasanay ti sinigurado ni Jesus nga awaten dagiti pasurotna iti kaaldawantayo?
6 Kas nadakamat iti rugi daytoy a kapitulo, kasano a sinanay ni Jesus dagiti apostolna? Sigun iti Mateo kapitulo 10, nangted iti espesipiko nga instruksion a pakairamanan dagiti sumaganad: no sadino ti pangasabaanda (bersikulo 5, 6), no ania a mensahe ti ikasabada (bersikulo 7), ti pateg ti panagtalekda ken ni Jehova (bersikulo 9, 10), no kasanoda nga asitgan dagiti bumalay (bersikulo 11-13), no ania ti aramidenda no di umawat ti bumalay (bersikulo 14, 15), ken no maidadanesda (bersikulo 16-23). * Ti panangsanay nga impaay ni Jesus ket nakatulong kadagiti apostolna a mangidaulo iti trabaho a panangikasaba iti naimbag a damag idi umuna a siglo C.E.
7 Komusta met ngay ita? Ni Jesus, nga Ari ti Pagarian ti Dios, inikkanna dagiti pasurotna iti kapatgan nga annongen—ti panangikasaba iti “naimbag a damag ti pagarian . . . iti intero a mapagnaedan a daga maipaay a pangsaksi kadagiti amin a nasion.” (Mat. 24:14) Sinanaynatayo kadi ti Ari a mangitungpal iti daytoy a kapatgan a trabaho? Wen! Manipud langit, sinigurado ti Ari a masanay dagiti pasurotna no kasano ti mangasaba ken no kasano nga itungpal dagiti naisangsangayan a responsabilidad a kakuykuyog daytoy.
Panangsanay Kadagiti Ministro nga Agbalin nga Ebanghelisador
8, 9. (a) Ania ti kangrunaan idi a panggep ti Teokratiko nga Eskuelaan ti Panagministro? (b) Kasano a nakatulong kenka ti Teokratiko nga Eskuelaan ti Panagministro nga agbalin a mas epektibo iti ministerio?
8 Nabayagen nga us-usaren ti organisasion ni Jehova dagiti asamblea, kombension, ken gimong ti kongregasion—kas iti Gimong ti Serbisio—a mangsanay iti ili ti Dios para iti ministerio. Nupay kasta, nangrugi idi 1940’s, nangyurnos dagiti kakabsat a mangidadaulo iti hedkuarter iti panangsanay babaen kadagiti nagduduma nga eskuelaan.
9 Teokratiko nga Eskuelaan ti Panagministro. Kas naammuantayo iti napalabas a kapitulo, nangrugi ti pannakaikondukta daytoy nga eskuelaan idi 1943. Ti laeng kadi panggep daytoy nga eskuelaan ket tapno masanay dagiti estudiante a mangipaay kadagiti epektibo a palawag kadagiti gimong ti kongregasion? Saan. Saan a nagbaliw ti kangrunaan a panggep daytoy nga eskuelaan—tapno masanay ti ili ti Dios a mangusar iti sagutda nga agsao a mangidaydayaw ken ni Jehova iti ministerio. (Sal. 150:6) Amin a kakabsat a nagpalista idi iti daytoy nga eskuelaan ket natulongan nga agbalin a mas epektibo a ministro ti Pagarian. Ita, maipapaayen daytoy a pannakasanay babaen ti gimong iti tengnga ti lawas.
10, 11. Siasino itan ti mabalin nga ageskuela iti Gilead School, ken ania ti panggep daytoy nga eskuelaan?
10 Watchtower Bible School of Gilead. Ti maaw-awagan itan a Watchtower Bible School of Gilead ket nangrugi iti aldaw ti Lunes, Pebrero 1, 1943. Idi damo, nairanta daytoy nga eskuelaan a mangsanay kadagiti payunir ken dadduma pay nga agserserbi iti amin a tiempo nga agbalin a misionero iti sadinoman a paset ti lubong. Ngem nangrugi idi Oktubre 2011, dagiti maawis iti daytoy nga eskuelaan ket dagiti laengen agserserbi kas special pioneer, agdaldaliasat a manangaywan ken dagiti assawada, Bethelite, ken misionero a saan pay a nakapagadal iti daytoy nga eskuelaan.
11 Ania ti panggep ti Gilead School? Kuna ti maysa a nabayagen nga instruktor: “Tapno mapabileg ti pammati dagiti estudiante babaen ti nauneg a panangadal iti Sao ti Dios ken tapno mapatanor dagiti naespirituan a kualidad a kasapulanda, iti kasta, mapagballigianda dagiti karit iti panangitungpalda kadagiti annongenda. Ti maysa pay a napateg a panggep daytoy nga eskuelaan ket tapno maparayray ti tarigagay dagiti estudiante a makiraman iti trabaho a panagebanghelio.”—Efe. 4:11.
12, 13. Ania ti epekto ti Gilead School iti sangalubongan a trabaho a panangasaba? Mangtedkayo iti pagarigan.
12 Ania ti epekto ti Gilead School iti sangalubongan a trabaho a panangasaba? Manipud idi 1943, nasuroken a 8,500 ti nasanay iti daytoy nga eskuelaan. * Dagiti misionero a nasanay iti Gilead ket nagserbi iti nasurok a 170 a dagdaga iti intero a lubong. Inusar a naimbag dagiti misionero ti pannakasanayda, mapagulidanan ti kinaregtada iti ministerio ken sinanayda dagiti dadduma a mangaramid met iti kasta. Iti adu a kasasaad, dagiti misionero ti mangidadaulo iti trabaho kadagiti lugar a manmano, no adda man, ti agibumbunannag iti Pagarian.
13 Usigentayo ti napasamak iti Japan. Gistay naisardeng ti organisado a panangasaba iti publiko bayat ti Sangalubongan a Gubat II. Idi Agosto 1949, awan pay sangapulo ti agibumbunannag iti Japan. Ngem iti ngudo dayta a tawen, adda 13 a misionero a nasanay iti Gilead nga okupado a mangaskasaba sadiay. Adu pay a misionero ti nagsangpet. Idi damo, kadagiti laeng dadakkel a siudad ti nangaskasabaan dagiti misionero ngem idi agangay, immakarda kadagiti dadduma pay a siudad. Naimpusuan a pinaregta dagiti misionero dagiti iyad-adalanda ken ti dadduma pay nga agpayunir. Nagsayaat ti resulta ti kinapinget dagiti misionero. Ita, nasuroken a 216,000 ti mangiwarwaragawag iti Pagarian iti Japan, ken agarup 40 a porsiento kadakuada ti agserserbi kas payunir! *
14. Dagiti teokratiko nga eskuelaan ket nabatad a pammaneknek ti ania? (Kitaenyo met ti kahon a “ Dagiti Eskuelaan a Pakasanayan Dagiti Ministro ti Pagarian.”)
14 Dadduma pay a teokratiko nga eskuelaan. Ti Pioneer Service School, Bible School for Christian Couples, ken ti Bible School for Single Brothers tinulonganna dagiti estudiante a rumang-ay iti naespirituan ken agbalin a naregta a mangidaulo iti trabaho a panagebanghelio. * Amin dagitoy a teokratiko nga eskuelaan ket nabatad a pammaneknek a ti Ari naan-anay nga insaganana dagiti pasurotna a mangitungpal iti ministerioda.—2 Tim. 4:5.
Panangsanay iti Kakabsat a Lallaki a Mangibaklay Kadagiti Espesial a Responsabilidad
15. Iti ania a pamay-an a dagiti lallaki nga addaan iti responsabilidad tultuladenda ni Jesus?
15 Subliantayo ti padto ni Isaias maipapan iti panangisuro ti Dios ken ni Jesus. Iti dayta a nailangitan nga “eskuelaan,” nasursuro ti Anak no kasano a sungbatan iti umiso a sao daydiay nabannog. (Isa. 50:4) Inyaplikar ni Jesus dayta nga instruksion; ket bayat ti kaaddana ditoy daga, binang-aranna dagidiay “mabambannogan ken madagdagsenan.” (Mat. 11:28-30) Kas panangtulad ken Jesus, dagiti lallaki nga addaan iti responsabilidad kayatda a bang-aran dagiti kakabsatda. Tapno maaramidda dayta, naipasdek ti nagduduma nga eskuelaan a tumulong kadagiti kualipikado a kakabsat nga agbalin a mas epektibo iti panagserbida kadagiti kapammatianda.
16, 17. Ania ti panggep ti Kingdom Ministry School? (Kitaenyo met ti footnote.)
16 Kingdom Ministry School. Nangrugi idi Marso 9, 1959 ti umuna a klase daytoy nga eskuelaan iti South Lansing, New York. Naawis nga ageskuela iti makabulan dagiti agdaldaliasat a manangaywan ken dagiti adipen ti kongregasion. Di nagbayag, ti Ingles a kurso ket naipatarus iti dadduma pay a lengguahe ken in-inut a nasanay iti daytoy nga eskuelaan dagiti kakabsat a lallaki iti intero a lubong. *
17 Maipapan iti panggep ti Kingdom Ministry School, kuna ti 1962 Yearbook of Jehovah’s Witnesses: “Iti daytoy okupado unay a lubong, ti manangaywan iti kongregasion dagiti saksi ni Jehova ket masapul a daydiay makabael a mangorganisar iti biagna tapno maipaayanna iti maitutop nga atension ti amin a kakabsat ken agbalin a bendision iti kongregasion. Nupay kasta, saan a rumbeng a baybay-anna ti pamiliana tapno laeng maasikasona ti kongregasion no di ket agbalin koma a balanse. Anian a naisangsangayan nga oportunidad ti naipaay kadagiti adipen ti kongregasion [koordineytor ti bagi dagiti panglakayen itan] iti intero a lubong a maaw-awis iti Kingdom Ministry School tapno masanayda a mangitungpal iti kuna ti Biblia a rumbeng nga aramiden ti maysa a manangaywan!”—1 Tim. 3:1-7; Tito 1:5-9.
18. Kasano a mabembenepisiaran ti intero nga ili ti Dios iti Kingdom Ministry School?
18 Mabembenepisiaran ti intero nga ili ti Dios iti Kingdom Ministry School. Kasano? No iyaplikar dagiti panglakayen ken ministerial nga adipen dagiti nasursuroda iti daytoy nga eskuelaan, agbalinda a kas ken Jesus a makapabang-ar kadagiti kapammatianda. Ap-apresiarem kadi ti naayat a panglakayen wenno ministerial nga adipen a nadungngo ti panagsasaona, sidadaan a dumngeg, ken bumisbisita tapno paregtaennaka? (1 Tes. 5:11) Talaga a bendision iti kongregasion dagiti kasta a kualipikado a lallaki!
19. Ania pay nga eskuelaan ti imatmatonan ti Teaching Committee, ken ania ti panggep dagita nga eskuelaan?
19 Dadduma pay a teokratiko nga eskuelaan. Imatmatonan ti Teaching Committee ti Bagi a Manarawidwid ti dadduma pay nga eskuelaan a mangsanay kadagiti kakabsat a lallaki nga addaan iti responsabilidad iti organisasion. Dagita nga eskuelaan ket nairanta a tumulong kadagiti responsable a kakabsat—panglakayen iti kongregasion, agdaldaliasat a manangaywan, ken miembro ti Branch Committee—nga agbalin a mas epektibo iti panangibaklayda kadagiti adu a responsabilidadda. Dagitoy a kurso a naibatay iti Biblia paregtaenna dagiti kakabsat a lallaki a mangtaginayon iti espiritualidadda ken mangyaplikar kadagiti Nainkasuratan a prinsipio iti pannakilangenda iti napateg nga arban ni Jehova a naitalek kadakuada.—1 Ped. 5:1-3.
20. Apay a naikuna ni Jesus nga amintayo ket “sinursuruan ni Jehova,” ken ania ti determinado nga aramidem?
20 Nalawag a sigsiguraduen ti Mesianiko nga Ari a masanay a naimbag dagiti pasurotna. Amin a pannakasanaytayo ket naggapu ken ni Jehova. Ni Jehova sinanayna ti Anakna, ti Anak sinanayna dagiti pasurotna. Dayta ti gapuna a kinuna ni Jesus nga amintayo ket “sinursuruan ni Jehova.” (Juan 6:45; Isa. 54:13) Determinadotayo ngarud koma a manggundaway a naan-anay iti pannakasanay nga ipapaay ti Aritayo
^ par. 5 Kasanotayo nga ammo a ti Ama insurona iti Anakna no kasano ti mangisuro? Panunotenyo daytoy: Ti masansan a panagusar ni Jesus iti ilustrasion iti panangisurona ket kaitungpalan ti padto a nailanad ginasut a tawen sakbay ti pannakaipasngayna. (Sal. 78:2; Mat. 13:34, 35) Nalawag a ni Jehova, nga Autor dayta a padto, inkeddengna a nasaksakbay a ti Anakna ket mangisuro babaen kadagiti ilustrasion, wenno pangngarig.—2 Tim. 3:16, 17.
^ par. 6 Kalpasan ti sumagmamano a bulan, ni Jesus ket “nangdutok . . . iti pitopulo a sabsabali ket imbaonna ida a sagdudua” a mangasaba. Sinanayna pay ida.—Luc. 10:1-16.
^ par. 12 Ti dadduma ket saan laeng a naminsan a nageskuela iti Gilead School.
^ par. 13 Para iti kanayonan a detalye maipapan iti nagapuanan dagiti misionero a nasanay iti Gilead iti intero a lubong, kitaenyo ti kapitulo 23 ti libro a Dagiti Saksi ni Jehova—Manangiwaragawag iti Pagarian ti Dios.
^ par. 14 Ti maudi a dua nga eskuelaan ket nagbalinen nga School for Kingdom Evangelizers.
^ par. 16 Ita, amin a panglakayen ket magunggonaan kadagiti sesion ti Kingdom Ministry School a nagduduma ti kapautna iti tunggal sumagmamano a tawen. Manipud idi 1984, masansanay metten dagiti ministerial nga adipen iti daytoy nga eskuelaan.


text:
RIGNAS
"RIGRIGNASEN dagiti loko nga ubbing dagiti pagayen,” naitanamitim ni Bayang iti pannakasirpatna kadagiti uppat nga ubbing nga agtartaray iti kapagayanna iti lungog.
Iti pagtugtugawanna a kalapaw, natibong ti panagdengegna iti garikgik ken katawa dagitoy. Nawaya met a makitana ti pannakaisaplit dagiti nakadumog a dawa kadagiti bakrangda tunggal umaskawda.
Inukradna ti kanawan a dakulapna ket naglagtolagto ti kanigid a tammudona iti kanawan a ramay. Naungap ti bibigna.
“Dinan mauray ti lima nga aldaw,” naitanamitimna manen. Inunor dagiti matana dagiti umamarillon a bulongna a pagay. Sa timmakder ket tinaluntonna ti akin-abagatan a pungto ti kinelleng. Timmaliaw dagiti ubbing idi madlawda ti kaaddana.
“Saan a rummuar iti tengngat’ aldaw ti lawwalawwa. Iti rabii nga agsapotda; no nalamiis ken nasipnget,” naalumamay ti bosesna. Naiturong dagiti matana iti ubing a lalaki nga agpito ti tawenna ken unnat ti buokna.
“Kaing-ingasna latta ti amana,” nayesngawna ket pinadasna a kinarawa ti riknana. Nakarikna iti salemsem.
Nakanganga dagiti ubbing a nagtangad kenkuana. Dua kadagiti lallaki ti nakaiggem iti nagawangan iti gurabis.
“Angkel, kabutengda ti init ta mauramda?” nagkuretret ti muging ti kakaisuna a babai ken kaubinganda iti tallo a tawenna.
“Saan, a. Aginanada iti aldaw, agriingdanto manen iti malem tapno adda pigsada. Nalaglagda ti katayda no kasta a nalamiis. Ket masapulda a nalagda ta ti sapotda ti pagtiliwda iti kanenda. Isu nga inton bigat laengen nga agsapulkayo. Kitaenyo, nagadu dagiti narignasyo iti panagtaraytarayyo. Sayang dagita.” Intudona dagiti naruros a dawa. Sumirsirip ti dadduma kadagiti dapan ti ubing nga unnat ti buokna.
“Angkel, dimi met ‘gamin ammo!” kinuna manen ti babai.
“Ay, wen. Isu met la a rabii no mapankayo ‘yan da Anti Sayya idi,” kinuna met ti inaunaanda sa ginuyodna ti ima ti unnat ti buokna sa nagtarayen nga immadayo.
“Lokona’toyen nga ubing,” nakuna ni Bayang. Agwingwingiwing a mangbuybuya iti panagiinnuna dagiti ubbing iti dakkel a tambak.
TIMMANGWA ni Sayya iti tawa ket sinirpatna ti kabus a bulan a nagkul-ob kadagiti bulong ti pakak iti daya. Nakalawlawag ket nakangayngayed ti aglawlaw nga ad-adda a mangpagpagayebyeb iti iliwna ken ni Leon. Mano kadin a kabus ti limmabas sipud daydi naudi nga isasarungkarna?
Pimmanaw iti tawa ti kuartoda a pagtamtamdaganna tapno kitaenna ti anakna; narnekanen iti turog daytoy. Iti sumarsari a lawag ti bulan iti tinidtid a bulo a diding ti balayda, nalawag a makitana ti rupa ti anakna. Ipalpalagipna la unay ti rupa ni Leon.
Pinunasan ni Sayya ti ling-et ti ubing iti muging daytoy. Nadagaang ti rabii. Napaidam pay ti angin. Dagiti bulong ti arubayan, di man laeng agkuti.
Simmirpat manen iti silulukat a tawa. Adda anniniwan a sumungsungad manipud iti laud. Kumarasakas dagiti nagango a bulong ti kawayan a mapayat iti bangir a solar.
Babaen ti anniniwan, iladladawanna a maysa a lalaki ti dumteng. Ti danapegna, kas iti kabalio a pagpagpaguyod ti maysa a nabaknang a taga-ili; ti takderna, kas katangken ti sagat nga adigida a saan a basta tumbaen ti bagyo; dagiti nabibisked a pammagi a tinubay ti trabaho iti away.
Maripar itan ni Sayya ti sangaili. Addaan iti langa a pagragutan ti asino man a babai iti lugarda.
Nagapo ti lalaki idi makabatog iti balay. Timmamdag ni Sayya iti tawa sa met laeng pimmanaw. Sinabatna ti dimteng.
“Bayang! Rabiin, apay?”
“Aglubilubida idiay kuada Canya. Kunana a sukonenka. Uray apagbiitka laeng. Nalipatamon ti awisna?” Natibong ti boses ti baro.
“Wen gayam, kasangayna ita!” Immisem ti balasang a panglingedna iti bainna.
“Umulika.”
“Dika unay ‘gamin agpampanunot. Dimo bilangen dagiti matnag a binulong ti kalendario ta nayonanda ti uged dayta mugingmo.” Immisem iti apagbingi ni Bayang. Nagranitrit ti pangal ti agdan iti yuulina.
“Kasla inkabesam dayta manipud iti Bannawag,” inkatawa ni Sayya. Ngem iti unegna, kunkunana: Diak magawidan ti riknak. Ammom metten ti makagapu. Di man laeng nasurnadan daydi isasarungkar ni Leon. Uppaten a kalgaw. Dina kadi man laeng kailiw ti anakmi? Mano pay ngata a kabus ti buyaek tapno laeng maep-ep ti iliwko? Agsubli pay ngata iti dennami nga agina?
Nakita ni bayang ti panagtulid ti gimmilap a banag iti pingping ti balasang nga ina. Natnag iti datar. Kinaut ti baro ti bolsana ket indiayana ti inabel a paniona ngem di inawat ni Sayya.
“Tungpalento ni Leon ti karina…kadakayo nga agina…” Napnuan iti namnama ti timek ni Bayang. Maasian la unay iti langa ni Sayya.
“Ngem kaanonto a sumangpet?” Inamlid manen ni Sayya ti pingpingna.
“Inta ketdin ket amangan no awan ti para bayoda,” kinuna ketdi ni Bayang ket nagturongen iti agdan.
“Innak la ngarud agsukat ken agpakada ken ni Apong dita sipi..”
Timmaliaw ni Bayang; insurotna ti panagkitana iti balasang. Nalapsat latta uray addan maysa nga anakna. Narikna ti baro ti kasla pannakapika ti barukongna.
Nagasatka unay, Leon, Naitanamitim ni Bayang. Apay a maituredmo nga ikastoy dagiti aginam?
AGPADA nga agduyos da Leon ken Bayang ken ni Sayya a kinaubingan ken kataebda. Nagtulagda nga aggayyem nga awan ti agsaksakit ti nakemna asino man kadakuada ti sungbatan ti balasang.
Di mailibak ken ni Leon ti naidumduma a kinasinged ni Sayya ken ni bayang. Kanayon nga agkuyogda iti panggedan: panagburas iti mais, panagpag-utan iti mani, panaggatud wenno panaggapas. Arigna addan nagkinnaawatanda. Kinapudnona, binagaanen ni Sayya ni Leon a barkada laeng ti mariknana para kenkuana.
Ammo ni Leon, ti panagkadkaduada da Bayang ken Sayya ti pakaarusanna. No pammagi, agpadada ken Bayang. Ngem natataer nga amang. Dina met ngaminmasango ti sumalog iti talon ta agad-adal idiay kabesera. Agnaed pay iti ili isu a manmano nga agkitada ken Sayya. Adayo ti nasurok a lima a kilometro a kabambantayan a pagnaenna no agawid iti minalem. Tunggal Biernes laeng daytoy nga agawid iti barioda.
Iti laksid ti kinapasig ti rikna ni Sayya ken ni Bayang, di impudno ni Bayang ti riknana. Amkenna ti mabalin a biagdanto ken Sayya.
“G’yem, adda kadin nagkinnaawantanyo ken Sayya?” kinuna ni Leon ken ni Bayang iti dayta nga aldaw a nakatugawda iti pingir ti napagtutuon a bato. Addada iti Banurbor, iti waig a pagdigdigosanda. Ditoy ti ayuyangda nga aggayyem sipud pay idi adda puotda. TI burubor met laeng ti nangsaksi iti szpatada nga aggayyem nga asino man a maabak iti puso ni Sayya, batokenna iti maminsangapulo ti sangapulo kadapan ti kaunegna a dissuor.
Nagkatawa laeng ni Bayang a nangpidut iti natnag a bulong ti kaimito nga adda iti rangkis. Impaaudna daytoy iti danum.
“Dinak koma katawaan, G’yem. Ibagam no bumatokakon.”
“Dika man agkaskasta. Diak pay naipudno ti ayatko. Adda amakko…” IMmanges iti nauneg ni Bayang.
“Ngem talaga nga ay-ayatem?”
Pinerreng ni Bayang ni Leon. Nabayag a nagsinnanggol dagiti matada.
“Waswasek koman ti tulagta,” kinuna ni Leon. “Diak mabuteng a bumatok. Ngem ay-ayatek ni Sayya…”
Ad-addan a saan nga insina ni Bayang ti panagkitana iti gayyemna. Adda durdursok ti panagdesdesision ti gayyemna. Isunto ket ti pakaisarsarakam, kunkunana pay no kua.
“G’yem, ipabus-oymo laengen kaniak ni Sayya. Ipagpagapum laengen iti panaggayyemta. Diakto baybay-an. Dinto agbisin iti dennak.”
Nakigtot ni Bayang iti sinao ti gayyemna. Napatilmon pay. Isu daytan ti kunkunana. Kasla iparparupan ni Leon nga awanto ti naraniag a masakbayan ti balasang iti dennana. Tagtagibassiten ti gayyemna ti kabaelanna? Kasla napitik ti lapayagna.
“Awan koma met ti kinnastaan, a, G’yem.”
“Ibagbagak laeng ti pudno, G’yem.”
“Kadagiti ibalbalikasmo, diak ammo no gayyemka pay.”
“Ngem no talaga nga ay-ayatem ni Sayya, agpanunotka, G’yem.”
Namrayan laengen ni Bayang a kinita ti nagkinnamat a dua nga agatol a simmelsel kadagiti bato. Idi kuan rimmuar ti maysa. Addan sabali a kadduana. Dakdakkel.
Insublina a miningmingan ti gayyemna. Isu kadin daytoy daydi gayyemna? Daydi kanayonna a kadkadua.
Tiningitingna dagiti balikas ni Leon. Agang-angaw ti gayyemna? Tinukkolen ti gayyemna ti tulagda.
“Ania? Kinuna ni Leon. Agkatkatawan daytoy.
Nagsuek ni bayang iti simmarming a waig. Tanda kadi ti yaanamongna iti kayat ti gayyemna a mapasamak? Binay-anna ti pungtotna a timmipon iti nalamiis a danum. Inyaonna ti ulona ket pinunnona iti angin ti barukongna sa limned manen.
SIPUD iti daydi a panagsaritada ken Leon, liniklikanen ni Bayang ni Sayya. Uray ni Leon. Naamirisna a pudno ti kinuna ni leon. Ania ti napintas a masakbayan a maidiayana ken ni Sayya? Gagangay a mannalon laeng.
Dimlaw met ni Sayya iti panagliklik ni Bayang kenkuana. Mano laeng a balay ti nagbaetanda ngem kasla adda iti kabangibang nga ili no lablabsen ti agsao. Dati, inaldaw nga adda ti baro iti paraanganda. Kurangna laengen nga agindeg iti balayda ta pasaray payen makipangan. Ngem kadagiti naud-udi a naglabas nga aldaw, uray koma anniniwan laeng ni Bayang ti makitana. Ni ketdi Leon ti ad-adda nga um-umay.
Agpaspasapas ni Bayang iti pan-aw a pagreppet kadagiti pagsikkaenna iti bunubon iti turod idi mapasungadanna ni Sayya. Naladawen idi mapanunotna ti aglisi.
“Apay a lislisiannak? Adda kadi basolko?”
“Awan. Adu la ti obrak a kasapulan a maiwakas.” Naginkakalunkon ti baro iti pan-aw. Pinilina dagiti nalalagda.
“Saan a pambar dayta. Adu met obram idi…”
“Adu a talaga ti obrak…”
“Agul-ulbodka!” kinuna ti balasang; masimron; nadagsen dagiti paddakna nga immadayo. Pakawanennak, Sayya. Naragragsakkanto iti sidong ni Leon, naitanamitim laengen ni Bayang.
Ninamnaman ni Bayang ti pannakisarita ni Leon kenkuana. Nagkitada iti waig.
“G’yem, nagun-odkon ti arapaapko.” Imparabaw ni Leon ti takiagna iti abaga ni Bayang. Sa nagkatawa.
Timmalikud ni Bayang ket nangpidut iti bato. Imbakalna iti kaleddaan. Sinurot ti matana ti bato. Dina ammo ti nagdissuanna.
Kalpasan ti makatawen, naammuan ni Bayang nga agpa-Manilan ni Leon ken dagiti dadakkelna. Idiayda kanon nga agnaed-iti sidong ti babai a kabsat ni Leon a nayasawa sadiay. Idiay kano metten nga ituloy ni Leon ti kursona a kinainhiniero sibil.
Ngem ni Bayang, pangalaanna iti pagbasana? Makitaltalonda laeng iti apong ni Leon nga immun-una a nagdappat ditoy Salakan, dagiti nangpatag iti tapaw tapno agbalin a talon. Iti laengen talon nga ipakatna ti panawenna bareng adda pay gasatna nga agur-uray.
Iti kasasaadna, kasano nga agpannakkel ni Bayang ken ni Leon? Pudno unay a masapul ni Sayya ni Leon. Ulilan a demmang ti balasang idi agtawen pay laeng ti sangapulo. Nakimat ti amana bayat iti panagar-aradona iti sinilong nga awatna iti ama ni Leon. Kalpasan ti dua tawen, simmaruno met ti inana a nalmes iti Karayan Padlan iti ilalasatna koma a mangyudong iti lakona a nateng iti ili. Ni laengen apongna a Garan ti nagtartaripato kenkuana. Ket lakayen ni apongna sa parparigaten pay ti reumana.
No dadduma, di mamati ni Bayang a talaga a nairanta ken ni Canya. Isu ti kapatarna. Awan met ti pagkunaanna ken ni Canya. Napintas ken ub-ubing ngem ni Sayya. Nasingpet, mannakigayyem ken kanayon nga dda iti sibayna. Saanna a nobia ngem ammona ti rikna ti balasang kas ti pannakarikna ni Sayya iti riknana.
Nasinged ni Canya iti bagina ken ni Sayya. Isu nga iti kaawan ni Leon, simminged manen ti panaglangen da Bayang ken Sayya. Adda ni Bayang a manglinglingay ken ni Sayya no kasta a malmalday. Ammo ti baro, napunasen daydi gura iti nagbaetanda. Ti pakaburiboranna, in-inut met a nagsubli daydi kinasinged ni Sayya. Ket iti tunggal aldaw a makita ni Bayang ti balasang, maip-ipas ti barukongna. Apay a masapul nga agtuok iti kastoy idinto nga arigna gawgaw-atenna laeng ti balasang? Adda kenkuana amin a gundaway. Ngem gayyemnanto latta ni Leon uray ania pay ti inaramid daytoy.
SIMMANGPET ni Leon manipud iti Manila. Mailiw kano unay ken ni Sayya. Ket idi agdua a bulanen sipud pimmanaw manen ditoy Salakan, saanen a rumrummuar ni Sayya iti balayda. Nagbunga gayam ti isasarungkar ni Leon. Ngem saanen a nagparparang ni Leon manipud iti daydi naudi a panagawidna. Agingga iti nagpasngay ni Sayya. Ket ni Bayang ti adda iti sibayna, a saan ketdi a ni Leon.
“Nalabese unayen dayta a panagsakripisio Barok. Uray dimo ungapen ‘ta ngiwatmo, agsasao met ‘ta garawmo,” kinuna ni Ama Garan.
“Gayyemko ni Leon, Apong. Gayyemko met ni Sayya. Pakaragsakak no ania man ti maitulongko.”
“Barok, nagasgasat koma ti apok no sika ti pinilina ngem ti aguray iti tao a dina met ammo no kaano nga agsubli. Dina pay umay sirpaten dagitoy agina. Kaniak, uray dinan itungpal ti apok. Total, kasla awan met panggepna a kasta.”
Daytoy kadi ti nam-ay nga ibagbaga idi ni Leon a para ken ni Sayya?
Pudno a saanen a nasurnadan daydi nga ibibisita ni Leon. Kadagiti simarsaruno a tawen, nagpukaw ni Leon iti unibersidad a pagad-adalanna. Awan ti makaibaga iti napananna. Uray dagiti dadakkelna, dida maipatuldo no ‘yan ni Leon.
NAPATARAIGIDAN ti solar iti palangka nga iti tunggal maysa adda nakatugaw a balasang. Adda hasag a manglawlawag iti aglawlaw. Kumarayam ti bang-i ti natudok a manok iti igid a paglalanglangan dagiti baro.
“Oy, sumungsungaden ti biag-‘toy-biagmo, Canya!” sinurdo ti maysa ti lumablabassit nga agkasangay. Kas kalabbassit ti kayanga a naipalawlaw iti arubayan nga uray ti sipnget agandap ti marisna.
Adda ti imatang ti amin iti nagkuyog a pareha nga umas-askaw iti naimuntar nga alad. Nakakayang ti maysa nga ubing a lalaki iti tengged ti baro. Kasla agamada a kitaen. Nakapuot ti ubing itay agpakada ni Sayya ken ni Ama Garan ket kimmarayo. Awan ti naaramidan ti balasang nga ina no di isurotna ti ubing. Total, nasapa met pay.
“Agtalnaka man, Francia. Nakababain!” kinusilapan ni Canya ti kataebna a babai nga adda iti sikiganna.
“Naragsak a panagkasangaymo, Canya!” inkablaaw ni Sayya. Binisongna ti gayyemna. Inisemanna dagiti dadduma a babbalasang a mangkabkablaaw met kenkuana.
Inggay-at ni Sayya nga alaen ti anakna. Inyawatna dagiti takiagna iti ubing ngem nagwingiwing daytoy.
“Junior, bumabakan ta mapan tumulong ni angkelmo nga agbayo.”
“Mandiak!” Inet-etan ti ubing ti rakusna iti ulo ni Bayang.
Nagkakatawa dagiti sangaili.
“Naragsak a panagkasangaymo, Canya!” Adda inyawat ni Bayang a nasilap a nabungon a banag. Indissona ti ubing a dina pay koma kayat ti bumaba. Nagpakada ket nagtarusanna nga innala ti al-o a naipasanggir iti diding. Sinandianna ti maysa a lalaki a napan nagtugaw iti pasagad.
Nakiasud ni Bayang. Mayat ti panagdanggay ti garaw ti tunggal maysa.
Rinuggian met ti dadduma ti nagkanta a kaaduan ti kanta para iti agkasangay.
Nakiin-innestoria ni Sayya. Nagay-ayam met ti anakna a pasaray mapan umarakup iti saka ni Bayang nga agbaybayo.
“Mailiw ti ama ti anakko,” nakuna ni Sayya.
Inyawis ni Sayya ken ni Bayang ti panangitulnogna kadakuada idi agkakanayonen ti suyaab ni Junior. Ngem inggawid ida ni Canya. Pinaiddada ti nakaturog nga ubing iti kawayan a katre nga adda iti pataguab. Ni Bayang, nakiragup kadagiti lallaki a mangsangsango iti sangabayengyeng a basi. Madamdama pay, napnon ti aglawlaw iti natitinggaw a garakgark ken katkatawa. Nalpasen ti umuna a taraok dagiti manok idi in-inut a maburak ti ummong. Nagpakada ni Sayya ken ni Canya.
“Innak itulnog ida…” kinuna ni Bayang.
“Sika latta,” kinuna ni Canya. Nagkatawa ngem saan a nakalisi ken ni Sayya ti panagbaliw ti rupana.
Nabayag nga awan ti arimekmek iti nagbaetan da Sayya ken Bayang bayat ti panpannagnada. Ni Sayya ti nangbakruy iti ubing a narnekan iti turog.
“Mod’toy ni Junior ta sublatanka,” kinuna ni Bayang idi agangay.
“Bay-amon. Nabannogka a nagbayo itay.”
“’Mod’toy ketdin,” kinuna ni Bayang ket innalana ti ubing.
Awan manen timtimekda.
“Wen gayam, ania ti dimo pangayatan ken ni Canya?” Agduyduyos kenkuana ti anak ti kapitan.”
“Darsem ketdi ket, ne, agluan ti parbangon!”
“Kasano ngatan ni Leon itan?”
“Diak madanagan. Dandanin sumangpet.”
Naggiddanda a kimmita iti layap a limmabas iti ngatuenda ken nagsuek iti likudan ti turod. Nagtanamitimda a dua.
“Mabalin a maammuan no ania ti dinawatmo a grasia?” inimtuod ti balasang.
“Awan! Adda met, aya.”
“Ibagamon, a!”
“Bukodko la a dawat daydiay. Mamatpatika met iti pammati dagiti babbaket a di agsapsapin.”
`”Makaamoka. Sapay koma ta agpadata iti dinawat…nga agawiden ni Leon...”
Pinardasannan ti nagna.
Kasla nasudak ti barukong ni Bayang. Kimmamat ti baro.
“Dinawatko ti panagragsakmo koma…” inyarasaas ni Bayang kadagiti umel a sabong ti kawkawati a nalabsanda. Asidegdan ti balay da Sayya.
“INKA koma biit iridep, Sayya. Nagmalmalem ken nagpatpatnagka nga addaka idi iti sibay ni Leon agingga iti naitabon.” Naalumamay ti timek ni Bayang. Addada iti kadaklan ti balay da Sayya. “Kaasiam met ti bagim. Kasapulam met ti inana.
“Bayang, uppat a kalgaw a naguraykami. Uppat a kalgaw a nangnamnamaak. Apay a kastoy? Daytoy kadi ti subad ti panagurayko?” Timmakder ni Sayya. Nagunggon manen dagiti abagana.
Napan innala dagiti nagannak ti nobiona ti bangkay ni Leon iti kampo dagiti Army iti kabangibang a probinsia. Natatek iti bala ti bagina. Maysa kano kadagiti nakiranget kadagiti Army. Kimmapon gayam kadagiti rebelde iti Central Luzon. Di ammo ni Sayya no apay a napanunot ni Leon dayta.
“Laglagipem koma nga adda pay ti anakmo a pangibukbukam iti panawenmo. Dimo koma ipalubos nga agbalin a kasla rignas ti anakmo nga apaman a nairisang, makaammon iti biagna.”
Ad-addan ti saibbek ni Sayya. “Dagiti nalaing nga apong ti anakko…Saanda a bigbigen nga apoko ti anakmi ken Leon…”Agsangiten ni Sayya.
“Agyamanka laengen ta ditoy ilitayo nga impunponda ni Leon.”
Ti sangit, nagbalin nga ugaog.
INTUGAW ni Bayang iti tambak, impauyaoyna dagiti sakana ket immapiras kadagiti nagdumog a dawa. Ditoy ti dalan dagiti ubbing nga agturong iti kinelleng. Di pay simmingising ti init. Inulsan ti angep ti naiwaknar a kataltalonan.
“Yaman pay ta nagangep,” nakunana iti nakemna.
Sangadanganen ti init iti lulonan ti bantay iti daya ngem awan pay dagiti ubbing. Naakasen dagiti angep. Itay, adda dagiti lawwalawwa a nakitana a nakapakat dagiti sapotda. Kasla bambanti ti limminas a sapot. Adda nabungon a pattulit, kuriat, kulibangbang ken tuwwato kadagitoy.
“Awandan!” nanyesngawna manen. Timmakder ket inasakna ti nalungog a paset ti kinelleng. Binuyana dagiti nakadumog a dawa nga ap-apirasen ti pul-oy.
“Inton bigat mabalinen ti agani.”
Pagam-ammuan, nakangeg iti agriringgor nga ubbing. Timmaliaw ket nakitana ti tallo a lallaki ken maysa babai nga ubbing nga agsasaruno iti tambak. Agtatarayda.
“Aluadanyo dagita pagay,” kinuna ni Bayang.
Kinuyog ni Bayang dagiti ubbing a napan nangala kadagiti nakitana itay a lawwalawwa.
“Nagpintas!” kinuna ti unnat ti buokna iti pannakakitana iti dakkel a lawwalawwa.
“Saan a mabalin nga ay-ayamen dayta, Junior! Lawwalawwa ti nuang dayta!” Nagkatawa ni Bayang.
“No nagdakkel, Angkel!” kinuna ti ubing.
“A, di ammo, aya Angkel?” kinuna met ti ubing a babai.
Inubba ni Bayang ti babai. “Sika, saan a lawwalawwa ti ay-ayammo, wen?”Tulongam koma ni inam nga aglaba, a. Ken dimo tultuladen ni Unior nga angkel ti awagna kaniak.”
“Lakay! Mamigatka pay!”
Tinaliawda ti nagpukkaw. Agpaypayapay ni Canya nga adda iti kalapaw.
“O, pukpukkawannakan ni inangmo!” kinuna ni Bayang ket indissona ti ubing a babai. “Junior, agawidka pay laeng ket no sapsapulennakan ni inangmo!”
“Wen, Angkel,” kinuna ti ubing ket timmaray a nangkamakam kadagiti padana nga ubbing nga immunan.
Nangibulos ni Bayang iti nauneg ngem makapabang-ar a sennaay. Anian a naggasat ken ni Canya. Wen, ay-ayatenna ni Sayya. Ngem kasano a baybay-anna ni Canya a nanglinglingay kenkuana kadagiti panawen a kalidayna? Ken bay-bay-anna kadi a kasla rignas ti agpitpitik iti saklulo ni Canya gapu laeng iti panagayatna ken ni Sayya? Ni met laeng Sayya ti nagkuna kenkuana a masursuro ti agayat. Agpayso, ay-ayatennan ni Canya. Unay-unay.
Ket mangnamnama a kastanto met ni Sayya iti anak ti kapitan a nangikallaysa kenkuana.
-Bannawag, Agosto 20, 2007


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Genesis 30:1-43
30 Idi nakita ni Raquel nga awan ti impasngayna ken Jacob, nagimon ni Raquel iti kabsatna ket rinugianna a kunaen ken Jacob:+ “Ipaayannak iti annak ta no saan maysaakto a natay a babai.”+2 Gapu itoy simged ti unget ni Jacob maibusor ken Raquel ket kinunana:+ “Addaak aya iti saad ti Dios, a nangikedked kenka iti bunga ti tian?”+3 Gapuna kinunana: “Adtoy ti adipenko a babai a ni Bilha.+ Makidennaka kenkuana, tapno agpasngay iti rabaw dagiti tumengko ket iti kasta siak, siak a mismo, makagun-odak iti annak manipud kenkuana.”+4 Iti kasta intedna kenkuana ni Bilha nga adipenna a babai kas asawa, ket ni Jacob nakidenna kenkuana.+5 Ket nagsikog ni Bilha ket idi agangay impasngayanna ni Jacob iti anak a lalaki.+6 Idin kinuna ni Raquel: “Ti Dios nagtignay kas ukomko+ ket inimdenganna met ti timekko, iti kasta impaayannak iti maysa nga anak a lalaki.” Dayta ti makagapu a pinanagananna iti Dan.+7 Ket ni Bilha, adipen a babai ni Raquel, nagsikog iti naminsan pay ket idi agangay impasngayna ti maikadua nga anak a lalaki ken Jacob.8 Idin kinuna ni Raquel: “Buyogen dagiti napinget a pannakigubal nakigubalak iti kabsatko a babai. Nangabakak met!” Gapuna pinanagananna iti Neftali.+9 Idi nakita ni Lea nga isu naminggan nga agpasngay, innalana ni Zilpa nga adipenna a babai ket intedna ken Jacob kas asawa.+10 Idi agangay ni Zilpa, adipen a babai ni Lea, nangipasngay iti anak a lalaki ken Jacob.11 Idin kinuna ni Lea: “Buyogen ti naimbag a kalak-aman!” Gapuna pinanagananna iti Gad.+12 Kalpasan dayta ni Zilpa, adipen a babai ni Lea, impasngayna ti maikadua nga anak a lalaki ken Jacob.13 Idin kinuna ni Lea: “Anian a ragsakko! Ta ti annak a babbai sigurado a kunaendanto a naragsakak.”+ Gapuna pinanagananna iti Aser.+14 Ita nagpagnapagna ni Ruben+ iti al-aldaw ti panagani iti trigo+ ket nakasarak kadagiti mandragora idiay tay-ak. Gapuna inyegna ida ken Lea nga inana. Idin ni Raquel kinunana ken Lea: “Ikkannak, pangngaasim, iti sumagmamano kadagiti mandragora ti anakmo.”+15 Gapu itoy kinunana kenkuana: “Bassit kadi a banag daytoy, ti panangalam iti asawak,+ agraman ti panangalam met ita kadagiti mandragora ti anakko?” Gapuna kinuna ni Raquel: “Iti dayta a rason isu makikaiddanto kenka inton rabii a kasukat dagiti mandragora ti anakmo.”16 Idi um-umay ni Jacob manipud iti talon iti rabii,+ rimmuar ni Lea a sumabet kenkuana ket kalpasanna kinunana: “Siak ti pakidennaam, agsipud ta nalawag nga inabanganka babaen kadagiti mandragora ti anakko.” Ngarud nakikaidda kenkuana iti dayta a rabii.+17 Ket ti Dios nangngegna ken sinungbatanna ni Lea ket isu nagsikog ket idi agangay impasngayna ken Jacob ti maikalima nga anak a lalaki.+18 Idin kinuna ni Lea: “Ti Dios nangted kaniak kadagiti tangdan ti patangtangdanan, agsipud ta intedko ti adipenko a babai iti asawak.” Gapuna pinanagananna iti Isacar.+19 Ket ni Lea nagsikog iti naminsan pay ket idi agangay impasngayna ti maikanem nga anak a lalaki ken Jacob.+20 Idin kinuna ni Lea: “Ti Dios pinaraburannak, wen, siak, iti nasayaat a parabur. Iti kamaudiananna anusannakto ti asawak,+ agsipud ta impasngayak iti innem nga annak a lallaki.”+ Gapuna pinanagananna iti Zabulon.+21 Ket kalpasanna impasngayna ti maysa nga anak a babai ket iti kasta pinanagananna iti Dina.+22 Kamaudiananna ti Dios linagipna ni Raquel, ket isu nangngeg ken sinungbatan ti Dios iti kasta linuktanna ti aanakanna.+23 Ket nagsikog ket inyanakna ti maysa nga anak a lalaki. Idin kinunana: “Ti Dios inikkatna ti pannakaumsik!”+24 Gapuna pinanagananna iti Jose,+ a kunkunana: “Ni Jehova manginaynayon kaniak iti sabali pay nga anak a lalaki.”25 Ket naaramid nga idi a ni Raquel naipasngaynan ni Jose, ni Jacob dagus a kinunana ken Laban: “Palubosannak tapno mapanak idiay dissok ken idiay pagiliak.+26 Itedmo dagiti assawak ken ti annakko, a maipaay kadakuada nagserbiak kenka, tapno mapanak; ta sika ammom ti panagserbik nga impaayko kenka.”+27 Idin kinuna kenkuana ni Laban: “No, ita, nakasarakak iti pabor kadagita matam,—naawatko dagiti partaan a kasla bembendisionannak ni Jehova gapu kenka.”+28 Ket innayonna: “Ikeddengmo dagiti tangdanmo kaniak ket itedkonto ida.”+29 Gapuna kinunana kenkuana: “Sika ammom no kasano a nagserbiak kenka ken no kasano a nataraken kaniak ti pangenmo;+30 a bassit idi ti kinaagpaysuanna nga adda kenka sakbay ti iyaayko, ket dimmakkel dayta a nagbalin nga umariwekwek, ta ni Jehova binendisionannaka nanipud idi dimmap-awak.+ Gapuna ita kaano a mangaramidak met iti banag nga agpaay iti bukodko a balay?”+31 Kalpasanna kinunana: “Ania ti itedkonto kenka?” Ket kinuna ni Jacob: “Awanto a pulos ti itedmo kaniak!+ No aramidemto daytoy a banag maipaay kaniak, agsubliakto a mangipastor iti arbanmo.+ Itultuloykonto a saluadan dayta.+32 Lumasatakto iti tengnga ti intero nga arbanmo ita nga aldaw. Ilasinmo manipud sadiay ti tunggal karnero a tudiktudikan ken addaan kadagiti turikturik a maris, ken ti tunggal kayumanggi a karnero kadagiti urbon a kalakian a karnero ken aniaman a turikturikan ti marisna ken daydiay tudiktudikan kadagiti kabaian a kalding. Kalpasanna dagitanto ti tangdanko.+33 Ket ti kinaumiso ti tignayko agsungbatto maipaay kaniak iti iyaaymo iti aniaman a masanguanan nga aldaw tapno sukimatem dagiti tangdanko;+ tunggal maysa a saan a tudiktudikan ken turikturikan ti marisna kadagiti kabaian a kalding ken kayumanggi kadagiti urbon a kalakian a karnero ket banag a tinakaw no adda dayta kaniak.”+34 Iti daytoy kinuna ni Laban: “Ay ket, nasayaat dayta! Maaramid koma maitunos iti saom.”+35 Kalpasanna iti dayta nga aldaw inlasinna dagiti kalakian a kalding a garitgaritan ken turikturikan ti marisna ken amin dagiti kabaian a kalding a tudiktudikan ken turikturikan ti marisna, tunggal maysa nga addaan idi iti aniaman a puraw ken tunggal maysa a kayumanggi kadagiti urbon a kalakian a karnero, ngem inyawatna ida kadagiti ima ti annakna.36 Kalpasan dayta isu nangituding iti kaadayo a tallo nga aldaw a panagbaniaga iti nagbaetanda ken ni Jacob, ket ni Jacob ipaspastoranna idi dagiti natedda nga arban ni Laban.37 Kalpasanna nangala ni Jacob iti usarenna a naata pay laeng a rawrawis ti kayo nga estorake+ ken ti kayo nga almendro+ ken ti kayo a platano+ ket nangukis kadakuada iti puraw a naukisan a paspaset babaen ti panangiduyayyatna iti puraw a paspaset nga adda kadagiti rawis.+38 Kamaudiananna dagiti rawis nga inukisanna inkabilna iti sanguanan ti arban, kadagiti kalasugan, kadagiti pagipainuman,+ a sadiay umay uminum dagiti arban, tapno agmayada iti sanguananda no immaydan uminum.39 Iti kasta agmaya dagiti arban iti sanguanan dagiti rawis, ket dagiti arban mangpataudda kadagiti garitgaritan, tudiktudikan ken turikturikan ti marisda.+40 Ket insina ni Jacob dagiti urbon a kalakian a karnero ket kalpasanna inturongna ti ruprupa dagiti arban kadagidiay garitgaritan ken amin dagidiay kayumanggi kadagiti arban ni Laban. Kalpasanna inlasinna dagiti bukodna a pangen nga is-isuda ket saanna nga inyabay ida kadagiti arban ni Laban.41 Ket kanayon a napasamak a no dagiti nabun-as+ nga arban agmayada, isaad ni Jacob dagiti rawis kadagiti kalasugan+ iti imatang dagiti arban, tapno agmayada iti abay dagiti rawis.42 Ngem no dagiti arban nangiparangarang iti kinakapsut saanna nga isaad ida sadiay. Gapuna dagidiay nakapsut kanayon a nagbalin a kukua ni Laban, ngem dagidiay nabun-as kukua ni Jacob.+43 Ket ti lalaki nagtultuloy a rimmang-ay a rimmang-ay, ket dakkel nga ar-arban ken ad-adipen a babbai ken ad-adipen a lallaki ken kamkamelio ken as-asno ti nagbalin a kukuana.+


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Josue 5:1-15
5 Ket naaramid nga apaman nga amin nga ar-ari dagiti Amoreo,+ nga adda iti bangir ti Jordan iti agpalaud, ken amin nga ar-ari dagiti Canaanita,+ nga adda iti igid ti baybay, nangngegda a pinagmaga ni Jehova ti dandanum ti Jordan manipud sanguanan ti annak ti Israel agingga a nakaballasiwda, iti kasta nangrugi a marunaw dagiti pusoda,+ ket awanen idi a pulos ti kinasaranta kadakuada gapu iti annak ti Israel.+2 Iti dayta met laeng a tiempo kinuna ni Jehova ken Josue: “Mangaramidka maipaay kenka kadagiti imuko a pamulinawen ket kugitem+ manen ti annak ti Israel, iti maikadua a daras.”3 Iti kasta nangaramid ni Josue kadagiti imuko a pamulinawen maipaay iti bagina ket kinugitna ti annak ti Israel idiay Gibeat-haaralot.+4 Ket daytoy idi ti rason no apay nga inaramid ni Josue ti panangkugit: amin dagiti tattao a rimmuar manipud Egipto, dagiti lallaki, amin dagiti lallaki ti gubat, natayda+ idiay let-ang iti dalan idi a rumrummuarda manipud Egipto.5 Ta nakugit amin dagiti tattao a rimmuar, ngem amin dagiti tattao a nayanak idiay let-ang iti dalan idi rumrummuarda manipud Egipto saanda a kinugit.6 Ta nagna ti annak ti Israel iti uppat a pulo a tawen+ idiay let-ang, agingga a naibus ti intero a nasion dagiti lallaki ti gubat isuda a rimmuar manipud Egipto a saan a nagimdeng iti timek ni Jehova, isuda a nangisapataan ni Jehova a saannanto a pulos palubosan a makitada ti daga+ nga insapata ni Jehova kadagidi ammada nga ited kadatayo,+ maysa a daga a pagay-ayusan ti gatas ken diro.+7 Ket imbangonna ti annakda imbes nga isuda.+ Dagitoy ti kinugit ni Josue, agsipud ta saanda idi a nakugit, ta saanda ida a kinugit iti dalan.8 Ket naaramid nga idi nalpasda a kinugit ti intero a nasion, nagtalinaedda a situtugaw iti lugarda idiay pakarso agingga a naungaranda.+9 Idin ni Jehova kinunana ken Josue: “Ita nga aldaw intulidko manipud kadakayo ti panangumsi ti Egipto.”+ Gapuna ti nagan dayta a lugar naawagan iti Gilgal+ agingga itoy nga aldaw.10 Ket intuloy ti annak ti Israel ti agpakarso idiay Gilgal, ket intungpalda ti paskua iti maikasangapulo ket uppat nga aldaw ti bulan,+ iti rabii, iti desierto a tantanap ti Jerico.11 Ket nangrugida a mangan iti sumagmamano a bunga ti daga iti aldaw kalpasan ti paskua, iti di pinaalsa a tintinapay+ ken kinirog a bukbukel, iti daytoy met laeng nga aldaw.12 Idin ti manna nagsardeng iti sumaruno nga aldaw idi nakapangandan iti sumagmamano a bunga ti daga, ket ti manna saanen a dimteng uray kaanoman maipaay iti annak ti Israel,+ ket nangrugida a mangan iti sumagmamano kadagiti apit ti daga ti Canaan iti dayta a tawen.+13 Ket naaramid idi adda ni Josue iti asideg ti Jerico nga intangadna dagiti matana ket kimmita, ket sadiay adda maysa a lalaki+ a sitatakder iti sangona a siiiggem iti naasut a kampilanna.+ Gapuna ni Josue nagna nga immasideg kenkuana ket kinunana kenkuana: “Dumasigka kadi kadakami wenno dumasigka kadagiti kabusormi?”14 Iti daytoy kinunana: “Saan, ngem siak—kas prinsipe ti buyot ni Jehova nga immayak ita.”+ Gapuna impasag ni Josue ti rupana iti daga ket inruknoyna+ ti bagina ket kinunana kenkuana: “Ania ti kunkunaen ni apok iti adipenna?”15 Kalpasanna ti prinsipe ti buyot ni Jehova kinunana ken Josue: “Uksotem dagiti pallokam kadagita sakam, agsipud ta ti disso a pagtaktakderam ket nasantuan.” Madagdagus nga inaramid ni Josue ti kasta.+


text:
INDONESIA
Saanda a Binaybay-an ti Panagtataripnongda
Uray no naipariten ti trabaho, kaaduan a kongregasion ti naggigimong latta kadagiti balay. Ngem tapno awan ti makadlaw, adu a kongregasion ti saan a nagkanta kadagiti kanta ti Pagarian. Rinaut dagiti autoridad ti dadduma kadagiti naggigimonganda, ngem kalmado latta dagiti kakabsat.
Kaaduanna a dagiti asamblea ket igiddan dagiti kakabsat kadagiti kasar wenno reunion ti pamilia. Kinuna ni Tagor Hutasoit: “Agparehistro dagiti agkasar ken mangalada iti police permit tapno mapalubosanda a mangangay iti dakkel a kasar. No madama ti kasar, agtugaw dagiti nobio ken nobia, dagiti nagannak, dagiti abay, ken dadduma pay, iti entablado bayat nga iparang dagiti kakabsat dagiti palawag a naibatay iti Biblia.”
Iti maysa nga asamblea, kinasarita ti maysa a polis ni Tagor nga is-isuda.
“Dua wenno tallo laeng nga oras ti kaaduan a kasar. Apay a no dakayo ket agmalmalem?” insaludsod ti polis.
“Adu ti problema dagiti dadduma nga agkasar isu a kasapulanda ti adu a makatulong a balakad manipud iti Sao ti Dios,” insungbat ni Tagor.
“Sabagay,” intung-ed ti polis.
Inggiddanda iti adu a kasar ti dadduma a paset ti 1983 a “Panagkaykaysa iti Pagarian” a Kombension Distrito iti dakkel nga sports stadium idiay Jakarta. Nganngani 4,000 a kakabsat ken interesado ti immatender, ken 125 ti sililimed a nabautisaran sakbay ti programa. Idi saan unayen a nakaro ti pannakaiparit, nangangay dagiti kakabsat kadagiti daddadakkel a kombension, a maysa kadagita ket nasurok a 15,000 ti immatender.
Panangibangon iti Sanga nga Opisina Bayat ti Pannakaiparit
Idi 1980’s ken 1990’s, namin-adu nga indawat ti sanga nga opisina iti gobierno nga ikkatendan ti pannakaiparit kadagiti Saksi ni Jehova. Dagiti kakabsat iti sabali a pagilian nagsuratda met iti gobierno ti Indonesia ken kadagiti embahadorda tapno saludsodenda no apay a maparparitan dagiti Saksi idiay Indonesia. Pabor ti adu nga opisial a maikkaten ti pannakaiparit, ngem maulit-ulit a kinontra ti impluensiado a Directorate General of Christian Community Guidance dagiti panangikagumaanda.
Idi 1990, nagdesision dagiti kakabsat a baka mabalin nga agibangonda iti baro a sanga nga opisina iti nalemmeng a lugar. Iti dayta met la a tawen, inaprobaran ti Bagi a Manarawidwid ti pannakagatang ti lote nga asideg iti Bogor, maysa a bassit a siudad nga adda iti agarup 40 a kilometro iti abagatan ti Jakarta. Ngem bassit laeng kadagiti lumugar a kakabsat ti addaan iti paglaingan (skill) iti panagibangon. Kasanoda ngarud a makaibangon?
Timmulong dagiti kakabsat manipud iti nadumaduma a pagilian tapno makaibangonda. Inaramid ti Brooklyn Construction Office ken ti Regional Engineering Office idiay Australia dagiti plano dagiti patakder. Iti uneg ti dua a tawen a pannakaaramid ti proyekto, timmulong ti agarup 100 a boluntario manipud iti sabali a pagilian nga addaan kadagiti kasapulan a paglaingan.
Kinuna ni Hosea Mansur, maysa nga Indonesian a kabsat a makisarsarita kadagiti nagduduma nga opisial: “Idi nakita dagiti opisial a Muslim ti initial-ko nga H.M. iti hard hat-ko, pinanunotda a ti H ket ‘Hājjī,’ a nangato a titulo dagiti mapmapan idiay Mecca, isu a resrespetuendak unay. Gapu iti dayta, saanak a narigatan a mangorganisar iti trabaho.”
Idi Hulio 19, 1996, naidedikar ti baro a sanga nga opisina. Ni John Barr, a miembro ti Bagi a Manarawidwid, ti nangiparang iti palawag ti dedikasion. Adda 285 nga immatender a pakairamanan ti 118 a Bethelite, special pioneer, ken dagiti agdama ken dati a misionero manipud iti nagduduma a pagilian ken ti 59 a miembro ti pamilia ti Bethel iti Indonesia. Iti simmaruno a dua nga aldaw kalpasan ti dedikasion, naangay ti “Mensahero ti Nadiosan a Talna” a Kombension Distrito idiay Jakarta nga inatenderan ti 8,793 a delegado.
Insalakan ni Jehova ti Ilina
Idi 1998, nagikkat ti nabayagen a Presidente iti Indonesia a ni Soeharto (Suharto), isu a masuktanen ti turay. Gapuna, ad-adda pay a nagporsegi dagiti kakabsat a mangilaban iti pannakaikkat ti pannakaiparit ti trabaho dagiti Saksi.
Idi napan ti Indonesian Secretary of State, a ni Mr. Djohan Effendi, idiay New York idi 2001, nagpasiar idiay Brooklyn Bethel ken nakasaritana ti tallo a miembro ti Bagi a Manarawidwid. Nagbilib iti nakitana, ken naibagana a nasayaat ti reputasion dagiti Saksi ni Jehova iti intero a lubong. Pabor ni Mr. Effendi a maikkat ti pannakaiparit ti trabaho, ngem imbagana a nakadepende ti desision iti attorney general ti Indonesia a ni Mr. Marzuki Darusman.
Pabor met ti attorney general a maikkaten ti pannakaiparit ti trabaho, ngem itantantan dagiti bumusbusor nga opisial iti departamentona ti pannakaipatungpal dayta ta ekspektarenda a dandanin masuktan isuna. Kamaudiananna, idi Hunio 1, 2001, napaayaban ni Tagor Hutasoit iti opisina ti attorney general. “Agarup 25 a tawenen ti napalabas, iti dayta met la nga opisina, nayawat kaniak ti dokumento a mangibagbaga a maipariten ti trabaho dagiti Saksi ni Jehova,” kinuna ni Tagor. “Ngem iti daytoy nga aldaw, nga isu met ti maudin nga aldaw a panagtrabaho ti attorney general, inyawatna kaniak ti dokumento a mangibagbaga a maipalubosen ti trabaho.”
Idi Marso 22, 2002, inrehistron ti Department of Religious Affairs ti organisasion dagiti Saksi ni Jehova iti Indonesia. Kinuna ti director-general iti dayta a departamento kadagiti pannakabagi ti sangay: “Daytoy a dokumento ti pannakairehistro ket saannakayo nga ikkan iti wayawaya iti panagdayaw. Aggapu iti Dios dayta a wayawaya. Ibagbaga daytoy a dokumento a bigbigenen ti gobierno ti relihionyo. Addaankayon kadagiti kalintegan a kas iti dadduma a relihion, ken nakasagana ti gobierno a tumulong kadakayo.”